กสิกรฯหนุนให้สินเชื่อเอกชนท่องเที่ยวรายเล็ก
กสิกรไทย จับมือการท่องเที่ยว หนุนผู้ประกอบการท่องเที่ยวขนาดเล็กเข้าถึงสินเชื่อ
5 ต.ค. 2554

กสิกรไทย จับมือการท่องเที่ยว หนุนผู้ประกอบการท่องเที่ยวขนาดเล็กเข้าถึงสินเชื่อ
นายปกรณ์ พรรธนะแพทย์ รองกรรมการผู้จัดการ ธนาคารกสิกรไทย เปิดเผยว่า ปัจจุบันการท่องเที่ยวไทยถือเป็นอุตสาหกรรมที่สำคัญ และสร้างรายได้ให้กับประเทศเป็นจำนวนมาก โดยในปี 2553 มีสัดส่วน GDP สูงถึง 43% จึงส่งผลให้มีผู้เข้ามาทำธุรกิจท่องเที่ยวในแต่ละปีเพิ่มมากขึ้น ธนาคารจึงร่วมกับการท่องเที่ยวแห่งประเทศไทย (ททท.) และสมาคมธุรกิจท่องเที่ยวภายในประเทศ (สทน.) เปิดโครงการสนับสนุนผู้ประกอบการธุรกิจท่องเที่ยวขนาดเล็ก  ในด้านการเงิน โดยให้การสนับสนุนทางการเงิน K-SME Tourism Solutions ด้านวงเงินกู้และวงเงินสินเชื่อเบิกเกินบัญชี แบบมีหลักทรัพย์ค้ำประกันและไม่มีหลักทรัพย์ค้ำประกันเพื่อใช้ลงทุนและหมุนเวียนในธุรกิจ ประกอบด้วย ธุรกิจที่พัก ให้วงเงินสินเชื่อสูงสุด 15 ล้านบาทสามารถ เลือกผ่อนได้ตามฤดูกาล  
ธุรกิจร้านอาหาร ให้วงเงินสินเชื่อสูงสุด 15 ล้านบาท จ่ายเฉพาะดอกเบี้ย 3 เดือนแรก ธุรกิจบริการรถเช่าและบริการเรือเช่า ให้วงเงินสินเชื่อสูงสุดถึง 120% ของมูลค่าหลักประกัน และธุรกิจนำเที่ยวและธุรกิจร้านขายของฝาก ให้วงเงินหมุนเวียนสูงสุด 100% ของมูลค่าหลักประกัน หรือ 15 ล้านบาท
นายปกรณ์ เปิดเผยว่า ตั้งเป้ามีผู้สมัครเข้าร่วมโครงการ 13,000 ราย ยอดสินเชื่อ 4,000 ล้านบาท เริ่มโครงการจนถึงเดือนต.ค. 2555